Oscar Pistorius gevonnisOscar Pistorius Foto: Kim Ludbrook/EPA/Pool/Sapa Oscar Pistorius is Woensdag in die hooggeregshof in Pretoria gevonnis vir die moord op sy vriendin Reeva Steenkamp. Regter Thokozile Masipa het Pistorius tot ses jaar tronkstraf gevonnis. Masipa het gesê lang tronkstraf sal nie geregtigheid tot gevolg hê in die geval nie. Sy het gesê dit is onwaarskynlik dat hy weer ŉ oortreding sal begaan. Masipa het Pistorius se regspan en die staat die kans gebied om aan te dui of hulle appèl wil aanteken teen die vonnisoplegging. Indien hulle wel wil voortgaan met ‘n appèlaansoek, sal sy dit nog vandag aanhoor. Masipa het gesê dit is nooit ŉ maklike besluit om op ŉ gepaste vonnis te besluit nie aangesien niks wat die hof sê of doen ooit die oorledene sal kan terugbring nie. Sy het gesê Pistorius se lewe sal egter ook nooit weer dieselfde wees nie. Volgens Masipa het Pistorius al die rehabilitasieprogramme tydens sy vorige tronkstraf suksesvol voltooi en is hy ŉ goeie kandidaat vir rehabilitasie. Masipa het gesê Pistorius het reeds ŉ jaar tronkstraf uitgedien en dat hy vordering gemaak het in die gevangenis en sy samewerking gegee het. Sy het ook verwys na sy bereidwilligheid om gemeenskapsdiens te verrig. Masipa het bevind daar is wesenlike en dwingende omstandighede vir afwyking van die voorgeskrewe minimum vonnis van 15 jaar tronkstraf vir moord. Sy het gesê elke saak is anders en moet individueel hanteer word. Masipa het ook daarop gehamer dat “ons howe geregshowe is en nie howe van openbare mening nie”. Sy het verwys na die klein rol wat openbare mening speel in die oplegging van vonnis en dat die vonnis nie ten doel het om die publiek tevrede te stel nie. Reeva se ouers, Barry en June Steenkamp, kom by die hof aan. Foto: ANA Masipa het met verwysing na die verswarende omstandighede in die saak gesê Pistorius het ŉ dodelike wapen gebruik en vier skote afgevuur wetend dat daar iemand agter die badkamerdeur was. Sy het gesê die versagtende omstandighede is die feit dat Pistorius sonder sy prostese na die badkamer is, hy gedink het dit is ŉ inbreker en dat hy kwesbaar gevoel het. Masipa het gesê sy stem nie saam met die staat se bewering dat Pistorius nie berou het oor sy aksies nie. Sy het onder meer verwys na Pistorius se verskoning aan die Steenkamps en dat hy die familie verskeie kere genader het om hulle direk om verskoning te vra. “Dit moet een van die moeilikste dinge wees vir ŉ beskuldigde om die familie van sy slagoffer te ontmoet en jammer te sê, nogtans het hy herhaaldelik probeer om met hulle in kontak te tree.” Masipa het na wetgewing verwys en gesê die hof moet egter bepaal wat is die wesenlike en dwingende omstandighede in die saak om af te wyk van die voorgeskrewe minimum vonnis. Sy het ook na vorige uitsprake verwys wat bepaal watter faktore in ag geneem moet word wanneer daar op ŉ gepaste vonnis besluit moet word. Sy het haar uitspraak begin deur te verwys na haar vorige bevinding dat Pistorius aan strafbare manslag skuldig is en die appèlhof in Bloemfontein wat hom later aan moord skuldig bevind het. Masipa het hierna gesê sy gaan nie na al die getuienis verwys wat ter strafversagting en verswaring aangevoer is nie. Masipa het gesê moord is “altyd ŉ baie ernstige misdaad”. Sy het gesê die feit dat Pistorius gedink het dit was ŉ inbreker maak dit nie minder ernstig nie. Sy het na Pistorius se weergawe van die gebeure verwys. Sy het gesê dit is in belang van die samelewing dat iemand wat moord pleeg swaar gevonnis moet word. Masipa het ook verwys na die persepsie dat Steenkamp en Pistorius die aand voor die moord rusie gehad het. Sy het egter gesê daar was geen aanduiding dat dit ŉ gewelddadige verhouding was nie. Volgens Masipa is dit nie vreemd dat daar ŉ ongekende belangstelling in die saak was nie, aangesien beide Steenkamp en Pistorius bekendes was. Masipa het gesê hoewel die gemeenskap ŉ verwagting mag hê dit nie op verkeerde persepsies gebaseer moet wees nie. Masipa het verwys na die pyn wat Steenkamp se familie ervaar weens haar dood. Sy het ook verwys na Reeva se pa se getuienis en hoe sy gesondheid agteruitgegaan het ná haar dood. Barry Steenkamp het ook getuig dat sy vrou, June, net soveel soos hy ly. Masipa het met verwysing na Pistorius se persoonlike omstandighede gesê Pistorius is 29 jaar oud en ongetroud. Sy het na Pistorius se gestremdheid verwys en ook na die afsterwe van sy ma. Sy het gesê prof. Jonathan Scholtz, hoof van kliniese sielkunde by die Weskoppies- psigiatriese hospitaal en ook verbonde aan die Universiteit van Pretoria, het in sy verslag aangevoer dat dit ŉ baie groot impak op Pistorius gehad het. Masipa het verwys na Pistorius se ouers se egskeiding en sy ma wat hom aangemoedig het om ŉ normale lewe te probeer lei ondanks sy gestremdheid. Masipa het gefokus op Scholtz se getuienis. Hy was die verdediging se eerste en hoofgetuie. Hy het onder meer getuig dat Pistorius aan ernstige depressie ly en dat sy toestand sedert 2014 vererger het. Volgens hom toon Pistorius nie eienskappe van anti-sosiale persoonlikheidsversteuring nie en is sy geweldsrisiko laag. Ondersteuners van Pistorius buite die hof. Foto: ANA Volgens Masipa kon sy egter nie veel gewig aan Scholtz se getuienis gee nie, aangesien Pistorius nie self getuig het nie en Scholtz se bewerings dus nie getoets kon word nie. Masipa het ook verwys na die getuienis van Ebba Gudny Gudmundsdottir van Ysland. Sy het getuig ŉ vriendskap het tussen haar gesin en Pistorius ontwikkel nadat haar seun ook sonder bene gebore is. Masipa het ook die getuienis van pastoor Marius Nel van 3C Ministries opgehaal. Nel het getuig dat hy Pistorius in die tronk besoek het vir “geestelike versorging”. Volgens Nel was Pistorius gebroke en hartseer. Steenkamp is op 14 Februarie 2013 in Pistorius se huis in die Silver Woods-veiligheidskompleks in Silver Lakes, Pretoria doodgeskiet. Pistorius is op 22 Februarie op borgtog van R1 miljoen onder streng voorwaardes vrygelaat. Pistorius se verhoor het op 3 Maart 2014 in die Pretoriase hooggeregshof begin. Hy het op 26 Mei by die Weskoppies psigiatriese hospitaal in Pretoria aangemeld en was op 30 Junie terug in die hof. Masipa het Pistorius op 12 September skuldig bevind aan strafbare manslag, hoewel hy van moord aangekla is. Hy het deurlopend aangevoer hy het Steenkamp as ŉ inbreker aangesien, terwyl die staat aangevoer het dit was moord. Regter Masipa het Pistorius op 21 Oktober 2014 tot vyf jaar tronkstraf gevonnis. Pistorius moes minstens ŉ sesde van sy vonnis uitdien voordat die nasionale kommissaris van korrektiewe dienste dit kon oorweeg om sy vonnis in korrektiewe toesig om te skakel. Op 19 Oktober 2015 word Pistorius onder korrektiewe toesig vrygelaat. Op 3 Desember vind die appèlhof in Bloemfontein hom skuldig aan moord. Op 8 Desember word hy op borgtog van R10 000 vrygelaat. Pistorius verskyn weer van 13 tot 15 Junie 2016 in die hof ter verswaring en versagting van vonnis. Lees alle vorige berigte oor Oscar Pistorius op Maroela Media.